
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U  I M E  R E P U B L I  K E  H R V A T S K E

R J E Š E N J E 

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja AWT INTERNATIONAL d.o.o. Zagreb, Slavonska avenija 52/a, OIB: 57159149897, kojeg zastupa punomoćnik mr. Darko Terek, odvjetnik iz Zagreba, Marjanovićev prilaz 13, za otvaranje stečajnog postupka nad dužnikom KERUM d.o.o. Split, Zrinsko-Frankopanska 68, OIB: 66124057408, 18. prosinca 2018. 

r i j e š i o   j e                                               

Odbacuje se prijedlog predlagatelja – vjerovnika AWT INTERNATIONAL d.o.o. Zagreb, za otvaranje stečajnog postupka nad dužnikom KERUM d.o.o. Split, Zrinsko-Frankopanska 68, OIB: 66124057408.


 Obrazloženje

Predlagatelj – vjerovnik Awt International d.o.o. Zagreb podnio je ovom sudu 29. ožujka 2013. prijedlog za otvaranje stečajnog postupka nad dužnikom Kerum d.o.o. Split. 

Prethodno tom prijedlogu, kod ovog suda je već ranije, 2. siječnja 2013., zaprimljen prijedlog za otvaranje stečajnog postupka nad istim dužnikom Kerum d.o.o. Split, a koji prijedlog je podnio predlagatelj – vjerovnik Kanaan d.o.o. Donji Miholjac i koji prijedlog je kod ovog suda zaveden pod brojem St-2/2013. Uvidom taj u predmet utvrđeno je da je taj postupak bio prekinut, jer je dužnik podnio prijedlog za otvaranje postupka predstečajne nagodbe. Nakon što je postupak predstečajne nagodbe nad dužnikom pravomoćno obustavljen, određen je nastavak postupka pod brojem St-2/2013 te je rješenjem ovog suda poslovni broj St-2/2013 od 2. studenog 2018. otvoren stečajni postupak nad dužnikom Kerum d.o.o. Split, a to rješenje je u međuvremenu postalo pravomoćno. Rješenjem o otvaranju stečajnog postupka nad dužnikom za stečajnog upravitelja je imenovana Mirjana Zuzija iz Velike Gorice, a vjerovnici dužnika su pozvani u određenom roku prijaviti svoje tražbine stečajnom upravitelju. 

Odredbom članka 42. stavak 1. Stečajnog zakona (Narodne novine broj 44/96, 29/99, 129/00, 123/03, 82/06, 116/10, 25/12, 133/12 i 45/13, dalje SZ) propisano je da na temelju prijedloga za otvaranje stečajnog postupka stečajni sudac donosi rješenje o pokretanju prethodnog postupka radi utvrđivanja uvjeta za otvaranje stečajnog postupka (prethodni postupak), protiv kojeg nije dopuštena posebna žalba ili taj prijedlog odbacuje rješenjem. 

Budući da je pravomoćnim rješenjem ovog suda broj St-2/2013 od 2. studenog 2018., a povodom ranije zaprimljenog prijedloga za otvaranje stečajnog postupka, već otvoren stečajni postupak nad dužnikom Kerum d.o.o. Split to je stoga prijedlog predlagatelja – vjerovnika za otvaranje stečajnog postupka u ovom predmetu trebalo odbaciti, jer se nad istim dužnikom ne mogu istovremeno voditi dva stečajna postupka. Naime, stečajni postupak je postupak generalne ovrhe koji se provodi nad ukupnom imovinom stečajnog dužnika, a stečajnom zapljenom obuhvaćena je cjelokupna dužnikova imovina radi čega nad jednim stečajnim dužnikom (nad imovinom) nije moguće voditi više istovremenih insolvencijskih postupaka. Učinci i pravne posljedice donesenog rješenja o otvaranju stečajnog postupka u predmetu ovog suda broj St-2/2013 protežu se na cjelokupnu dužnikovu imovinu te djeluju prema svim vjerovnicima, a predlagatelj iz ovog predmeta je u mogućnosti prijaviti svoju tražbinu koju ima prema dužniku u navedenom postupku u kojem je otvoren stečajni postupak nad dužnikom. 

Slijedom navedenog, a sukladno odredbi članka 42. stavak 1. SZ-a, odlučeno je kao u izreci ovog rješenja. 

U Splitu, 18. prosinca 2018. 

Sudac

Paško Bačić, v.r.
za točnost otpravka-ovlašteni službenik
 Katarina Raos



Pouka o pravnom lijeku: 
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od 8 dana od dostave rješenja. Dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova.

